Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
LSM.LV šodien raksta par Ukrainas mediju rīcībā nonākušo informāciju, ka pārtiku karavīru ēdināšanai Ukrainas Aizsardzības ministrija iepērk par divas līdz trīs reizes augstāku cenu nekā veikalos. Citā tā paša lsm.lv autora Latvijas Radio ārzemju ziņu korespondenta Uģa Lībieša publikācijā tiek citēts valdošās partijas "Tautas kalps" frakcijas vadītājs Davids Arahamija, ka ”daži ir zaudējuši veselo saprātu un nodarbojas ar marodierismu bez bailēm un sirdsapziņas pārmetumiem". Iespējams, Ukrainai sava tēla spodrināšanai varētu nākties ķerties klāt dažādām paraugprāvām, rezumē abu publikāciju autors. Jāpiezīmē, ka pirms pāris dienām arī ārzemēs strādājošais YouTūberis Anatolijs Šarijs analizēja iepirkumus Ukrainas armijas vajadzībām, kritizējot, ka viena tanku remonta pārvietojamā darbnīca uz padomju ZIL -131 šasijas izmaksā tikpat, cik jauns luksusa klases Mercedes.   ========================================== 
ASV Kara studiju institūta jaunākajā ziņojumā teikts, ka Pretgaisa aizsardzības sistēmu izvietošana Maskavā nav saistīta ar Ukrainas uzbrukuma draudiem, bet gan lai sagatavotu sabiedrību ilgstošam karam. Aizvadītās nedēļas laikā Krievijas sociālajos tīklos parādījies daudz fotogrāfiju un video, kuros redzams, ka uz dažu Maskavas ēku jumtiem uzstādītas mobilās pretgaisa aizsardzības sistēmas "Pancirj". Krievijas prezidenta preses sekretārs Dmitrijs Peskovs atteicies komentēt šīs ziņas.
+++++++++++++++++++++++++++++++++++++++++++++++
Polijas aizsardzības ministrs Mariušs Blaščaks paziņojis tviterī, ka Polijas armija līdz marta beigām sagatavos un pilnībā nokomplektēs ar tankiem un bruņumašīnām Ukrainas Bruņoto spēku brigādi. Viņš pavēstīja, ka saglabā optimismu attiecībā uz to, ka sabiedrotie panāks vienošanos par tanku "Leopard" piegādēm Ukrainai, lai gan pieņemts šāds lēmums vēl nav.
========================================= 
Latvijas ārlietu ministrs Edgars Rinkēvičs (JV) paziņojis, ka Latvija ir nolēmusi pazemināt diplomātiskās pārstāvniecības līmeni Krievijā un no 24.februāra atsauc savu vēstnieku Krievijā Māri Riekstiņu. Pirms tam Krievija nolēma izraidīt Igaunijas vēstnieku un pazemināt savstarpējās diplomātiskās pārstāvniecības līmeni līdz pagaidu pilnvarotā lietveža līmenim, tā reaģējot uz Igaunijas 11.janvāra lēmumu, ka līdz 1.februārim Krievijai jāsamazina vēstniecības Tallinā darbinieku skaits līdz astoņiem diplomātiem un 15 administratīvajiem, tehniskajiem un apkalpojošajiem darbiniekiem, lai panāktu līdzvērtīgu darbinieku skaitu Krievijas un Igaunijas diplomātiskajās pārstāvniecībās Tallinā un Maskavā.
=========================================
Daugavpils Universitāte informē, ka izsludinājusi atklātu starptautisku konkursu uz rektora amatu. Rektoru ievēl Satversmes sapulce uz pieciem gadiem, bet kandidātus izraugās DU Padome, nominējot vienu vai vairākus amata pretendentus izskatīšanai Satversmes sapulcē. Rektora atlases un izvērtēšanas komisijā līdztekus Padomes locekļiem tiek iekļauts arī Senāta deleģēts pārstāvis un Satversmes sapulces priekšsēdētājs. DU rektora atalgojums būs, sākot no 2105 eiro mēnesī pirms nodokļu nomaksas. Rektora atalgojumu noteiks DU padome, ņemot vērā rektora kompetenci. Pašlaik DU rektore ir profesore Irēna Kokina.
=========================================
Ceļu satiksmes drošības direkcija (CSDD) šonedēļ - no 26.janvāra līdz 29.janvārim - organizē bezmaksas ziemas braukšanas konsultācijas Daugavpilī, aģentūru LETA informēja CSDD pārstāvji.

Konsultācijas Daugavpilī notiks Daugavpils kartodromā "Blāzma", Blāzmas iela 11.

Nodarbībā drīkst piedalīties jebkurš autovadītājs ar savu transportlīdzekli, kas ir aprīkots ar ziemas riepām, kuram ir derīga tehniskā apskate un ir transportlīdzekļu īpašnieku obligātā civiltiesiskās atbildības (OCTA) apdrošināšana. Vēlams uz nodarbību ierasties ērtos, braukšanai atbilstošos apavos un siltā apģērbā.

Nodarbības notiks 26.janvārī un 27.janvārī plkst.12, 14 un 16, kā arī 28.janvārī un 29.janvārī plkst.11, 13 un 15.

Pieteikšanās nodarbībām iespējama elektroniski "https://www.mittoevents.com/csdd-ziemas-konsultacijas-drosa-brauksana/registracija-daugavpils" un ir obligāta.
==========================================Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.